從軍行
作者：薛季宣
朝代：宋

paragraphs: 人道從軍樂，我道從軍苦。
爲問何所苦，無苦汩沒汝。
汩沒何可傷，政可虜戎王。
萬里浪馳逐，征役未遽央。
太行汝勿登，回復九羊腸。
黄河汝勿航，波流水湯湯。
胡然棄平生，欲往無梯梁。
夫君且淹留，後繼當汝忘。
長蛇叵復夢，南山强深藏。
我甲豈不堅，我馬豈不良。
人生會有死，義死良所傷。
將軍不汝信，談笑成奔亡。
誰乎幸際會，虎服而皮羊。
之子方丈食，何時飽粃糠。